ન્યૂઝીલેન્ડે લોઅર ઓર્ડર બેટ્‌સમેન ઇશ સોઢીના ૧૬૮ બોલમાં અણનમ ૫૬ રન અને નીલ વેગનર દ્વારા ૧૦૩ બોલ સુધી સંઘર્ષ કરી ઇંગ્લેન્ડ સામેની બીજી ટેસ્ટ મેચને હારના મુખમાંથી ખેંચી લાવતાં ડ્રો કરવામાં સફળતા મેળવી હતી. ન્યૂઝીલેન્ડે પ્રથમ ટેસ્ટ મેચ ઇનિંગ અને ૪૯ રને જીતી હતી જેને કારણે બે ટેસ્ટ મેચની સિરીઝ ૧-૦થી પોતાના નામે કરી હતી. ન્યૂઝીલેન્ડની ઇંગ્લેન્ડ સામે ૧૯૯૯ બાદ પ્રથમ ટેસ્ટ સિરીઝ જીતી હતી જ્યારે ન્યૂઝીલેન્ડે પોતાની ધરતી પર ઇંગ્લેન્ડ સામે ૧૯૮૩ બાદ ટેસ્ટ સિરીઝ જીતવામાં સફળતા મેળવી હતી.ઇંગ્લેન્ડે પ્રથમ દાવમાં ૩૦૭ રન બનાવ્યા હતા જેના જવાબમાં ન્યૂઝીલેન્ડની ટીમ ૨૭૮ રન બનાવી ઓલઆઉટ થઈ ગઈ હતી. ૨૯ રનની સરસાઈ મેળવ્યા બાદ ઇંગ્લેન્ડે બીજા દાવમાં નવ વિકેટે ૩૫૨ રન બનાવી દાવી ડિક્લેર કર્યો હતો. પ્રથમ દાવની સરસાઈ ઉમેરાતાં ન્યૂઝીલેન્ડને જીત માટે ૩૮૨ રનનો લક્ષ્યાંક મળ્યો હતો જેના જવાબમાં ચોથા દિવસે વિના વિકેટે ૪૨ રન બનાવી લીધા હતા.